गंगा अवुरी सोन नदी में एक संगे आईल उफान से बाढ़ में घेराईल बिहार के भोजपुर ज़िला के अधिकांश गाँव से अब बाढ़ के पानी निकल गईल बा, लेकिन एकरे संगे बड़हरा, बिहिया अवुरी शाहपुर प्रखंड के गंगा के किनारा बसल गाँव अब कटाव (गंगा नदी से होखेवाला माटी के कटाव) के चलते जादे बड़ खतरा के ओर बढ़े लागल बा।
बाढ़ के पानी उतरला के बाद शुरू भईल कटाव से एक ओरस्थानीय लोग भागे-पराये प मजबूर बाड़े त दोसरा ओर ए हालत के देख बाढ़ नियंत्रण विभागके होश उड़ गईल बा।
भोजपुर के बड़हरा प्रखंड के बलुआं, केवटिया, पिपरपाती, महुली, नेकनामटोला, अचरज लाल के टोला समेत गंगा के किनारा के गाँव में बाढ़ के पानी उतरला के बाद शुरू भईल कटाव से अभी तक दु दर्जन से अधिका मकान गंगा के पानी में गायब हो चुकल बा।
अचरज लाल के टोला के लगभग 100 साल पुरान काली माई के मंदिर अबकी साल गंगा के कटाई में गायब हो गईल। मंदिर के गायब होखला के बाद अब गंगा के निशाना प बलुआं, पीपरपाती अवुरी केवटिया सीधा-सीधा आ गईल बा।
हालांकि पीपरपाती गाँव में कटाई के शुरुआत कुछ साल पहिले हो गईल रहे लेकिन, अब ए इलाका के सबसे जादे आबादी वाला गाँव, बलुआं कटाई के कगार प बा। गंगा के ए विकराल रूप के देखत बलुआं, पीपरपाती अवुरी केवटिया समेत दर्जन भर गाँव के लोग अब डरे गाँव छोड़े लागल बाड़े।
ए इलाका के लोग के मन में डर समा गईल बा कि मझौली अवुरी तिरभुवानी समेत दु दर्जन गाँव निहन अबकी बेर ए लोग गाँव भी गंगा में समा जाई। मालूम रहे कि, पछिला तीन दशक में ए इलाका के दु दर्जन से जादे गाँव गंगा में समा चुकल बा।
पुरनिया लोग क़हत रहले कि 'गंगा के किनारा के लोग सुखी रहेले' लेकिन आज के हालत में बड़हरा प्रखण्ड के अधिकांश गाँव में ना त खाए खाती अनाज बा, ना रहे खाती सुरक्षित मकान, जीवन बस भगवान के भरोसे चलता।
स्थिति के समझे खाती अतने जान लीही कि, 30 साल पहिले इहाँ पानी के स्तर करीब 80 फीट नीचे रहे। चांपाकल खाती कम से कम 120 फीट पाइप लागत रहे। आज पानी के स्तर मात्र 20 से 30 फीट रह गईल बा, चांपाकल खाती मात्र 50 फीट पाइप लागता।
एक ओर पानी के बढ़त स्तर, दोसरा ओर गंगा के विकराल रूप, तीसरा ओर बेबस प्रशासन, चउथा ओर देखत-देखत गंगा में समात गाँव अवुरी गाँव के मकान – ए पांचों चीज़ के देखत स्थानीय लोग के हिम्मत अब जवाब देवे लागल बा।
पीपरपाती के उपेंद्र सिंह कहले कि, "अब त अतनो भरोसा नईखे कि रात के सुतला के बाद सबेरे हमनी के अपने घरे जागेके, देखे-देखे में हमनी के गाँव के उतर-पछिम टोला के मकान गंगा के कटाई में चल गईल, आज ना त काल्ह हमरो कट जाई, एहसे हमनियों के इहाँ से दोसरा जगह जाए के सोचतानी।"
बलुआं के उमेश चौधरी कहले कि, "आज से 30 साल पहिले गंगा जी हमनी के गाँव से एक-डेढ़ कोश (5 से 6 किलोमीटर के बीच) दूर रहली, आज 50 डेग प बाड़ी, केवटिया अवुरी पीपरपाती में कटे लागल बा, अचरज लाल के टोला कटता, एकरा बाद त हमनिए के गाँव के नंबर बा।"
उ कहले कि "साल भर के भीतरी हमनी के गाँव में कटाई शुरू हो जाई। इहाँ रह के मुअला से निमन बा कि गाँव छोड़ दिहल जाए। हमनी के गाँव के आधा से जादे लोग गाँव में नईखन। अतने समझ लीही कि हमरा गाँव में बहुत अइसन परिवार बा जेकरा मकान में केहु नईखे। गाँव में केहु अयीसन नईखे जवन कि गाँव छोड़े के ना सोचत होखे।"
शनिवार के अनुमंडलाधिकारी नवदीप शुक्ल एगो टीम के संगे ए इलाका में पहुंचले अवुरी स्थिति के जानकारी लिहले। लेकिन, उनुको लगे ए स्थिति प काबू पवे के कवनो उपाय नईखे। उहो सिर्फ बचाव के बात कहले।
शुक्ल कहले कि, "हमनी के टीम बचाव के तरीका प चर्चा करी अवुरी एकर जानकारी स्थानीय लोग के दिही। कटाव के रोके खाती बोल्डर गिरावल जाई, लेकिन स्थानीय लोग से तत्पर रहे के निहोरा कईल जाता।" मतलब साफ बा - जान बचावे के राह त प्रशासन बता सकता लेकिन ओकरा लगे कटाव रोके के कवनो तरीका नईखे। जवन तरीका बा ओकरा से फायदा कम, नुकसान जादे होखता।
ओने बाढ़ प्रभावीत भोजपुर के शाहपुर अवुरी बिहिया प्रखंड में बाढ़ के पानी उतरला के बाद महामारी के खतरा बढ़ गईल बा। इलाका के महामारी से बचावे खाती पूरा इलाका में दवाई के छिड़काव कईल जाता।
ए मामला में भोजपुर के डीएम डॉ वीरेंद्र प्रसाद यादव एगो निर्देश जारी क कहले बाड़े कि, इलाका के बाढ़ प्रभावीत गाँव, पोखरा, चँवर अवुरी पानी जामा होखे के जगह प ब्लीचिंग पाउडर, सूखल चूना अवुरी गमैक्सिन पाउडर के छिड़काव कईल जाए। उ कहले बाड़े कि, ए काम में लापरवाही ना होखे के चाही। संगही, बिहिया अवुरी शाहपुर प्रखण्ड में बाढ़ से तबाह भईल सड़क के तुरंत बनावे के निर्देश दिहले।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva